Companii

Executivul român Mircea Moga, care lucrează pentru retailerul Mega Image din 1997, va prelua conducerea businessului de un miliard de euro şi 620 de supermarketuri şi magazine de proximitate. El îl va înlocui de la 1 octombrie 2018 pe expatul Vassilis Stavrou, care va rămâne în grup, dar va prelua o poziţie pe piaţa-mamă, Grecia, mai exact va conduce reţeaua de magazine Alfa Beta.

Venirea lui Mircea Moga la conducerea retailerului marchează numirea primului executiv român la vârful acestei reţele, a doua cea mai extinsă din România şi una dintre cele mai extinse ca nivel al businessului. Executivul român şi-a construit întreaga carieră în cadrul Mega Image. Mai exact, el a început ca IT director, poziţie ocupată între 1997 şi 2004. După aceea a fost IT & logistics director timp de alţi cinci ani, pentru ca apoi să treacă în zona operaţională - retail operations director - şase ani şi jumătate. El a trecut prin toate departamentele cheie ale companiei, devenind apoi director comercial, iar ultima poziţie deţinută înainte de a prelua conducerea businessului este aceea de vicepreşedinte pe zona comercială şi de logistică.